**Jubiliejinių metų Mišios**

Šias Mišias galima švęsti, atitinkamai taikant dienai ar liturginiam laikui būdingą liturginę spalvą, rengiant ypatingus šventinius minėjimus Šventųjų metų proga, išskyrus liturgines iškilmes, sekmadienius bei šventes, Didžiąją savaitę, Velykų tridienį, Velykų oktavos dienas, Advento dienas nuo gruodžio 17 d. iki 24 d. imtinai, Kalėdų oktavos dienas, Mirusiųjų minėjimo dieną, Pelenų trečiadienį.

Advento, Kalėdų, Gavėnios ir Velykų metu Žodžio liturgijai taikytini dienos skaitiniai.

A

**Įžangos priegiesmis** Ps 27, 14

Pasitikėk Viešpačiu ir būk ištvermingas!

Turėki drąsos ir Viešpačiu pasikliauki!

(Velykų laiku: Aleliuja).

**Kolekta**

Visagalis ir amžinasis Dieve,

tavęs karštai trokšta žmogaus širdis.

Maloniai pažvelk į savo tautą,

kuri kaip piligrimė keliauja šiuo malonės metu,

kad susivienijusi su Kristumi, išgelbėjimo uola,

galėtų džiaugsmingai pasiekti

palaimintos vilties tikslą.

Per mūsų Viešpatį Jėzų Kristų, tavo Sūnų, kuris, būdamas Dievas,

su tavimi ir Šventąja Dvasia gyvena ir viešpatauja per amžių amžius.

**Atnašų malda**

Priimk, gailestingasis Tėve,

šios šeimos aukas,

kad tavo padedama ir globojama

išsaugotų gautas dovanas ir pasiektų amžinąsias gėrybes.

Per Kristų, mūsų Viešpatį.

**Prefacija**

*Kristus, vienintelė viltis*

K. Viešpats su jumis.

A. Ir su tavimi.

K. Aukštyn širdis!

A. Keliame į Viešpatį.

K. Dėkokime Viešpačiui Dievui.

A. Verta ir teisinga.

Tikrai verta ir teisinga, reikalinga ir išganinga

visur ir visada tau dėkoti, Viešpatie,

šventasis Tėve, visagali amžinasis Dieve.

Šiuo malonės laiku

tu suburi savo vaikus į vieną šeimą,

kad apšviesti Gyvenimo Žodžio,

jie su džiaugsmu švęstų

tavo nukryžiuoto ir prisikėlusio Sūnaus slėpinį.

Jis, visada meldžiamas ir visada laukiamas išganymas,

visus kviečia prie savo stalo,

gydo kūno bei dvasios žaizdas

ir teikia džiaugsmo prislėgtiesiems.

Dėl visų tavo gerumo ženklų

su gyvu tikėjimu atgimstame tikresnei vilčiai

ir su veiklia meile atsiveriame savo broliams,

laukdami Gelbėtojo sugrįžimo.

Per jį drauge su angelais ir visais šventaisiais

šloviname tave nepaliaujama giesme:

Šventas, šventas, šventas...

**Komunijos priegiesmis** Plg. Lk 4, 18. 19

Viešpaties Dvasia ant manęs;

jis pasiuntė mane nešti Gerosios Naujienos vargdieniams

ir skelbti Viešpaties malonės metų (Velykų laiku: Aleliuja)

**Malda po Komunijos**

Dieve, tu maitini mus viena duona

ir palaikai mus viena viltimi.

Stiprink mus savo malone,

kad Kristuje tapę vienu kūnu ir viena dvasia

kartu su juo šlovingai prisikeltume.

Jis gyvena ir viešpatauja per amžių amžius.

**Iškilmingas palaiminimas**

K. Viešpats su jumis.

A. Ir su tavimi.

Diakonas: Nusilenkite palaiminimui.

Vadovas, ištiesęs rankas virš tautos, taria:

Tegul jus Viešpats saugo ir laimina!

A. Amen.

Tegul jus Viešpats savo veidu nušviečia

ir būna jums maloningas!

A. Amen.

Tegul Viešpats atgręžia jums savo veidą

ir duoda savo ramybę!

A. Amen.

Visagalio Dievo –

Tėvo ir Sūnaus, † ir Šventosios Dvasios

palaima tenužengia ant jūsų ir visada tepasilieka.

A. Amen.

**B**

**Įžangos priegiesmis** Ps 90, 1–2

Viešpatie, buvai mūsų priebėga

amžiuos kartoms besikeičiant. (Velykų laiku: Aleliuja)

**Kolekta**

Dieve, atėjus laiko pilnatvei

tu atsiuntei į pasaulį savo Sūnų kaip Gelbėtoją.

Jo Velykų slėpinio šviesa

tevadovauja žmonijai, keliaujančiai per istoriją

į susitikimą su tavimi, mūsų vienintele viltimi.

Per mūsų Viešpatį Jėzų Kristų, tavo Sūnų, kuris, būdamas Dievas,

su tavimi ir Šventąja Dvasia gyvena ir viešpatauja per amžių amžius.

**Atnašų malda**

Dieve, džiaugsmingai minėdami Šventuosius metus,

atnešame prie altoriaus dovanas – teikis maloningai jas priimti,

kad galėtume dalyvauti tavo Sūnaus amžinajame gyvenime:

Jėzus Kristus, mūsų Viešpats, savo mirtimi padarė mus nemirtingus.

Jis gyvena ir viešpatauja per amžių amžius.

**Prefacija**

*Kristus, tikroji viltis*

K. Viešpats su jumis.

A. Ir su tavimi.

K. Aukštyn širdis!

A. Keliame į Viešpatį.

K. Dėkokime Viešpačiui Dievui.

A. Verta ir teisinga.

Tikrai verta ir teisinga, reikalinga ir išganinga

visur ir visada tau dėkoti, Viešpatie,

šventasis Tėve, visagali amžinasis Dieve,

per Kristų, mūsų Viešpatį.

Tavo Sūnus, gimęs prieš amžius,

atėjus laikui buvo pagimdytas Mergelės Marijos

ir pašventintas Šventosios Dvasios patepimu.

Tavo vardu jis paskelbė malonės metus:

varguoliams paguodą, belaisviams išvadavimą,

visai žmonijai išgelbėjimą ir taiką.

Jis yra vienintelė tikroji viltis,

pranokstanti visus žmonių lūkesčius

ir nušviečianti amžių amžius.

Dėl šio išgelbėjimo slėpinio

su visais dangaus angelais ir šventaisiais

vienu balsu skelbiame

tavo šlovę:

Šventas, šventas, šventas...

**Komunijos priegiesmis** Plg. Tit 2, 12–13

Gyvenkime šiame pasaulyje teisingai ir maldingai

laukdami palaimintosios vilties

ir mūsų Dievo šlovės apsireiškimo.

**Malda po Komunijos**

Tėve, pašventink ir atnaujink savo tikinčiuosius,

kuriuos sukvietei į šį pokylį.

Per Bažnyčios veikimą paskleisk visose tautose

Kristaus ant kryžiaus pelnyto išgelbėjimo gėrybes.

Jis gyvena ir viešpatauja per amžių amžius.

**Malda už tautą**

K. Viešpats su jumis.

A. Ir su tavimi.

Diakonas: Nusilenkite palaiminimui.

Vadovas, ištiesęs rankas virš tautos, taria:

Pažvelk, Viešpatie, į tave maldaujančius žmones

ir maloningai globok tavo gailestingumu pasitikinčius,

kad, šventai gyvenę ir žemėje pagalbą patyrę,

paveldėtų žadėtą amžinąjį gyvenimą. –

Per Kristų, mūsų Viešpatį.

A. Amen.

Visagalio Dievo –

Tėvo ir Sūnaus, † ir Šventosios Dvasios

palaima tenužengia ant jūsų ir visada tepasilieka.

A. Amen.

**C**

**Įžangos priegiesmis** Tit 3, 5. 7

Dievas išgelbėjo mus Šventosios Dvasios

atgimdančiu ir atnaujinančiu nuplovimu,

kad, nuteisinti jo malone,

taptume viltimi amžinojo gyvenimo paveldėtojais. (Velykų laiku: Aleliuja)

**Kolekta**

Dieve, per savo viengimį Sūnų davei žmonijai

išgelbėjimo priemonę ir amžinojo gyvenimo malonę.

Duok visiems atgimusiems Kristuje

valios ir jėgų vykdyti tai, ką tu įsakai,

idant žmonės, pašaukti į tavo Karalystę,

būtų tvirti tikėjimu, džiugūs viltimi,

veiklūs meile.

Per mūsų Viešpatį Jėzų Kristų, tavo Sūnų, kuris, būdamas Dievas,

su tavimi ir Šventąja Dvasia gyvena ir viešpatauja per amžių amžius.

**Atnašų malda**

Pažvelk, Tėve, į savo Sūnaus Kristaus veidą –

Jis yra mūsų vienintelė viltis.

Jis atidavė visą save, kad išgelbėtų žmoniją.

Tegul nuo Rytų iki Vakarų

bus šlovinamas tavo vardas tarp tautų

ir atnašaujama vienintelė tobula auka.

Per Kristų, mūsų Viešpatį.

**Prefacija**

*Kristus, visų Gelbėtojas, Dievas ir žmogus*

K. Viešpats su jumis.

A. Ir su tavimi.

K. Aukštyn širdis!

A. Keliame į Viešpatį.

K. Dėkokime Viešpačiui Dievui.

A. Verta ir teisinga.

Tikrai verta ir teisinga, reikalinga ir išganinga

visur ir visada tau dėkoti, Viešpatie,

šventasis Tėve, visagali amžinasis Dieve,

per Kristų, mūsų Viešpatį.

Jame išsipildo senieji pažadai,

tamsybėms išsisklaidžius suspindi šviesa,

pasaulis atsinaujina,

o žmogus tampa nauju kūriniu.

Kartą visiems laikams pasiaukojęs ant kryžiaus,

jis norėjo išblaškytus vaikus surinkti į viena;

jis pirmgimis tarp daugelio brolių, išaukštintas šlovėje,

atveria mums begalinio džiaugsmo viltį.

Dėl šio išgelbėjimo slėpinio

vieningai su angelais ir šventaisiais

skelbiame tavo šlovę ir džiaugsmingai giedame:

Šventas, šventas, šventas...

**Komunijos priegiesmis** Mt 28, 20

Viešpats sako: „Štai aš esu su jumis per visas dienas

iki pasaulio pabaigos.“ (Velykų laiku: Aleliuja)

**Po Komunijos**

Dieve, prašome, kad pastiprinęs dangaus duona leistum mums

visada laikytis gyvenimo Evangelijos,

idant pasaulyje taptume raugu ir išgelbėjimo įrankiu.

Per Kristų, mūsų Viešpatį.

**Malda už tautą**

K. Viešpats su jumis.

A. Ir su tavimi.

Diakonas: Nusilenkite palaiminimui.

Vadovas, ištiesęs rankas virš tautos, taria:

Dievo ramybė, pranokstanti visokią išmintį,

tesergi jūsų širdyse ir mintyse tikėjimą

ir Dievo bei jo Sūnaus,

mūsų Viešpaties Jėzaus Kristaus, meilę.

A. Amen.

Visagalio Dievo –

Tėvo ir Sūnaus, † ir Šventosios Dvasios

palaima tenužengia ant jūsų ir visada tepasilieka.

A. Amen.